Boston-bombene ble utløst med fjernkontroll
- Det var en fjernkontroll for lekebiler, forteller Dutch Ruppersberger som sitter i etterretningskomiteen i Representantenes hus for demokratene. Komiteen ble onsdag orientert av politietterforskerne, som nå mener å sitte med et godt bilde av hvordan terroraksjonen i Boston ble utført. Ifølge politiet var det de to brødrene Tamerlan (26) og Dzjokhar (19) Tsarnajev som sto bak terrorangrepet.Tamerlan Tsarnajev ble drept i skuddveksling med politiet fredag, mens lillebroren ble alvorlig såret. Fra sykesengen i Boston skal han ha fortalt hvordan de laget bombene. - De skaffet informasjon om hvordan bombene skulle lages fra Inspire, forteller Ruppersberger. Inspire er en engelskspråklig nettside som i sin tid ble opprettet av amerikanskfødte Anwar al-Awlaki, en ytterliggående islamist som slo seg ned i Jemen og etablerte bånd til terrornettverket al-Qaida. Awlaki ble drept i et amerikansk droneangrep i 2011, men nettsiden består.Ifølge Ruppersberger fant de to Tsarnajev-brødrene informasjonen de trengte i en Inspire-artikkel som bar tittelen «Hvordan bygge en bombe i din mors kjøkken». De to bombene var skjult i trykkokere og etterforskningen har avdekket at deler av sprengstoffet var innkjøpt i en fyrverkeributikk. Tamerlan Tsarnajev (26) kjøpte i februar en «Lock and Load» fyrverkeri-pakke fra en butikk i kjeden «Phantom Fireworks». - En av brødrene, den eldste, reiste til en butikk i New Hampshire og ba om det kraftigste sprengstoffet de hadde for å få det største smellet, sier Ruppersberger. Politiet jobber videre med å kartlegge brødrenes radikaliseringsprosess.Ifølge Fox News skal FBI under høringen ha informert politikerne på Capitol Hill om at eldstebror Tamerlan allerede i 2011 sendte en melding til sin mor om at han var villig til å dø for Islam. Brødrenes far Anzor Tsarnajev skal dra fra Dagestan til USA for å samarbeide med myndighetene, melder CNN. Det ble først meldt at brødrenes mor Zubeidat også skulle være med, men menneskerettighetsaktivisten Kheda Saratova sier til kanalen at bare faren kommer til å dra. Hun opplyste at han drar torsdag, mens det russiske nyhetsbyrået RIA Novosti melder at reisen blir torsdag.
En lekebil-fjernkontroll utløste bombene som drepte tre personer under Boston Marathon.